艨艟行
作者：周紫芝
朝代：宋

paragraphs: 漢作樓船三百尺，江南父老何曾識。
船頭擊鼓轉紅旗，船尾踏車人不知。
君王英略似漢武，要挽江心射蛟弩。
天戈指日殄匈奴，先遣偏舟下江浦。
三年血滿秋江紅，洞庭搖落悲秋風。
漫山柵水作城寨，逆氣不腥河伯宫。
驚濤捲地噴飛雪，艨艟一出千艘空。
將軍自駕木城去，莫歎龍驤作阿童。